NARIADENIE KOMISIE (ES) č. 351/2008
zo 16. apríla 2008,
ktorým sa vykonáva smernica Európskeho parlamentu a Rady 2004/36/ES, pokiaľ ide o stanovenie priorít inšpekcií na odbavovacej ploche lietadiel používajúcich letiská Spoločenstva
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2004/36/ES z 21. apríla 2004 o bezpečnosti lietadiel tretích štátov používajúcich letiská Spoločenstva (1), a najmä na jej článok 8 ods. 2,
keďže:
(1)
Smernica 2004/36/ES zavádza harmonizovaný prístup k efektívnemu uplatňovaniu medzinárodných bezpečnostných noriem v rámci Spoločenstva zosúladením pravidiel a postupov inšpekcií na odbavovacej ploche lietadiel tretích štátov, ktoré pristávajú na letiskách nachádzajúcich sa v členských štátoch. V smernici sa vyžaduje, aby členské štáty vykonávali podľa harmonizovaného postupu inšpekcie na odbavovacej ploche lietadiel tretích štátov podozrivých z nedodržiavania medzinárodných bezpečnostných noriem, ktoré pristávajú na akomkoľvek z ich letísk otvorených pre medzinárodnú leteckú dopravu, a aby prispeli k zhromažďovaniu a výmene informácií o uskutočnených inšpekciách na odbavovacej ploche.
(2)
S cieľom maximálne využiť obmedzené zdroje dostupné pre príslušné inšpekčné orgány každého členského štátu by mali členské štáty stanoviť ako prioritné vykonávanie inšpekcií na odbavovacej ploche pre isté kategórie prevádzkovateľov a lietadiel, pri ktorých sa obzvlášť často vyskytujú nedostatky z hľadiska bezpečnosti.
(3)
Opatrenia ustanovené týmto nariadením sú v súlade so stanoviskom výboru zriadeného podľa článku 12 nariadenia Rady (EHS) č. 3922/91 (2),
PRIJALA TOTO NARIADENIE:
Článok 1
Vymedzenia pojmov
Na účely tohto nariadenia sa uplatňujú nasledujúce vymedzenia pojmov:
1.
„prioritné vykonávanie inšpekcií na odbavovacej ploche“ znamená venovanie primeranej časti z celkového počtu inšpekcií na odbavovacej ploche vykonávaných ročne členským štátom, ako sa stanovuje v článku 2 tohto nariadenia;
2.
„objekt“ znamená prevádzkovateľ a/alebo všetci prevádzkovatelia z konkrétneho členského štátu a/alebo typ lietadla a/alebo konkrétne lietadlo.
Článok 2
Kritériá pre stanovenie priorít
Bez toho, aby bol dotknutý článok 8 ods. 3 smernice 2004/36/ES, členské štáty stanovia priority svojich inšpekcií na odbavovacej ploche pre tieto objekty pristávajúce na ktoromkoľvek z ich letísk otvorených pre medzinárodnú leteckú dopravu:
1.
Objekty, o ktorých bolo zistené, že predstavujú potenciálne ohrozenie bezpečnosti, na základe pravidelných analýz vykonávaných Európskou agentúrou pre bezpečnosť civilného letectva (EASA).
2.
Objekty, v prípade ktorých bolo určené na základe názoru vyjadreného Výborom pre leteckú bezpečnosť v kontexte vykonávania nariadenia Európskeho parlamentu a Rady (ES) č. 2111/2005 (3), že si vyžadujú ďalšie overenie účinného súladu s príslušnými bezpečnostnými normami formou systematických inšpekcií na odbavovacej ploche. Medzi ne môžu patriť objekty, ktoré boli odstránené zo zoznamu leteckých dopravcov, ktorí podliehajú zákazu vykonávania leteckej dopravy v rámci Spoločenstva, vytvoreného nariadením (ES) č. 2111/2005 („zoznam Spoločenstva“).
3.
Objekty určené na základe informácií, ktoré získala Komisia od členských štátov alebo EASA podľa článku 4 ods. 3 nariadenia (ES) č. 2111/2005.
4.
Lietadlá prevádzkovateľov zaradených do prílohy B k zoznamu Spoločenstva vykonávajúce lety do Spoločenstva.
5.
Lietadlá používané inými prevádzkovateľmi certifikovanými v rovnakom štáte ako ktorýkoľvek prevádzkovateľ vyskytujúci sa súčasne v zozname Spoločenstva.
Článok 3
Informovanie
1. Zoznam objektov uvedených v článku 2 rozošle EASA v elektronickej forme členským štátom najmenej každé štyri mesiace.
2. EASA bude monitorovať proces stanovovania priorít a v spolupráci s príslušnými medzinárodnými organizáciami z oblasti letectva bude poskytovať členským štátom informácie potrebné na sledovanie postupu stanovovania priorít inšpekcií objektov uvedených v článku 2 v rámci Spoločenstva, vrátane príslušných štatistických údajov o leteckej doprave.
Článok 4
Toto nariadenie nadobúda účinnosť prvým dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. apríla 2008